रसिला र प्रिन्सको लय
प्रिन्स दाहाल र रसिला महर्जनले एक साताको अन्तरमा लगातार दुई उपाधि जितेका छन् । नयाँ वर्षको दिन दुवै खेलाडी दोस्रो प्रधानमन्त्री कप खुला र्‍याङ्किङ ब्याडमिन्टन प्रतियोगिताको एकलतर्फ च्याम्पियन भएका छन् ।
काठमाडौँ — प्रिन्स दाहाल र रसिला महर्जनले एक साताको अन्तरमा लगातार दुई उपाधि जितेका छन् । नयाँ वर्षको दिन दुवै खेलाडी दोस्रो प्रधानमन्त्री कप खुला र्‍याङ्किङ ब्याडमिन्टन प्रतियोगिताको एकलतर्फ च्याम्पियन भएका छन् ।उनीहरूले अघिल्लो साता चौथो सनराइज राष्ट्रिय खुला ब्याडमिन्टन प्रतियोगिता जितेका थिए । पुरुष सिंगल्स फाइनलमा रिभाइभबाट खेलेका प्रिन्सले आफ्नो डबल्स पार्टनर आर्मीका नवीन श्रेष्ठलाई २१–१७, २१–१० को सोझो सेटमा पराजित गरेका थिए । महिलातर्फ आर्मीकी रसिलाले आफ्नै टिमकी अनुमाया राईलाई २१–१२, २१–१८ ले हराएर उपाधि जितिन् । यू–१९ ब्वाइज सिंगल्स फाइनलमा आर्मीका सन्तोष पनेरुले सिल्क ग्रुपका नरेन्द्र बमलाई २१–१२, १९–२१, २१–१७ ले हराएका थिए । सोही उमेरको गर्ल्सतर्फ आर्मीकी प्रार्थना देउवाले आर्मीकै रोज पाण्डेलाई २१–१९, १३–२१, २१–१४ ले हराएर उपाधि जितिन् । रोजले सनराइज ब्याडमिन्टनमा यू–१७ उपाधि जितेकी थिइन् । पुरुष डबल्स फाइनलमा प्रिन्स र नवीनको जोडीले प्रविन लिङतेब र सुरोज महर्जनको जोडीलाई १८–२१, २१–९, २१–८ ले हराएर उपाधि जित्यो । यू–१५ ब्वाइजमा सिल्कका कबिर केसीले एनआरएनका साहिल चन्दलाई २१–१९, २१–१७ को सेटमा हराए । सोही उमेरको गर्ल्सतर्फ आर्मीकी रोज पाण्डेले बीबीएकी रोजी राईलाई २१–६, २१–१० को सेटमा हराएर उपाधि जितेकी हुन् ।